এটিএমে টাকা ভরার গাড়িতে ডাকাতির ঘটনা নতুন কিছু নয়। এই ধরনের ডাকাতি ঠেকাতে একগুচ্ছ পরামর্শ দিল কেন্দ্রীয় স্বরাষ্ট্রমন্ত্রক।
সাধারণত বেসরকারি নিরাপত্তা সংস্থার সাহায্যে ব্যাঙ্কগুলি এটিএমে নগদ টাকা ভরায়। সরকারি সূত্রে জানা গিয়েছে, গোটা দেশে প্রতিদিন প্রায় আট হাজার ভ্যানের সাহায্যে ১৫ হাজার কোটি টাকা এটিএমে নিয়ে যায় সংশ্লিষ্ট সংস্থাগুলি। তাছাড়াও, প্রায় সবসময়ই ব্যাঙ্কের টাকা থাকে নিরাপত্তা সংস্থাগুলির কাছে। এই টাকারও পরিমাণ কম নয়। অন্তত পাঁচ হাজার কোটি। ফলে সংস্থাগুলিকে সারাক্ষণই ঝুঁকির মধ্যে কাজ করতে হয়।
স্বরাষ্ট্রমন্ত্রকের পরামর্শ, শহরাঞ্চলে রাত ৮টার মধ্যে এটিএমে টাকা ভরিয়ে ফেলুক সংস্থাগুলি। গ্রামাঞ্চলে এই কাজ সেরে ফেলা হোক বিকেল ৫টার মধ্যে। আর মাওবাদী প্রভাবিত এলাকায় দুপুর ৩টের মধ্যে সেরে ফেলা হোক এই কাজ। দিনের প্রথমার্ধেই ব্যাঙ্ক থেকে নগদ নিয়ে নিক সংস্থাগুলি। একেকবারে পাঁচ কোটি টাকার বেশি নিয়ে যাওয়া যাবে না। টাকা নিয়ে যাওয়ার ভ্যানগুলির নিরাপত্তা ব্যবস্থা কেমন হবে, সে সম্পর্কেও কয়েকটি পরামর্শ দিয়েছে কেন্দ্র। তারা জানিয়েছে, ভ্যানগুলিতে অন্তত দু’টি কক্ষ থাকতে হবে। একটিতে বসতে পারবেন নিরাপত্তারক্ষী এবং কর্মচারীরা। অন্যটিতে থাকবে নগদ টাকা। সেটি ইস্পাত দিয়ে বিশেষভাবে তৈরি হবে। সেটির তালা খোলার ব্যবস্থা থাকবে গাড়ির ভিতরেই। ভ্যানগুলিতে থাকতে হবে সিটিটিভি ক্যামেরা এবং জিপিএস।
চালক ছাড়াও আগ্নেয়াস্ত্র-সহ অন্তত দু’জন নিরাপত্তারক্ষী থাকতে হবে গাড়িতে। টাকার দায়িত্বে থাকবেন দু’জন এটিএম আধিকারিক। প্রয়োজনে দু’জনের বেশি নিরাপত্তারক্ষী থাকতে পারেন। তবে প্রত্যেককেই প্রয়োজনীয় প্রশিক্ষণপ্রাপ্ত এবং অভিজ্ঞ হতে হবে। টাকার লেনদেনের সঙ্গে যাঁরা যুক্ত হবেন, তাঁদেরও তল্লাশি করবেন নিরাপত্তারক্ষীরা।
সমস্ত রাজ্যকে ইতিমধ্যেই এই পরামর্শ দিয়েছে কেন্দ্র। সেই অনুযায়ী কাজ হচ্ছে কি না, নির্দিষ্ট সময়ের ব্যবধানে তা-ও খতিয়ে দেখতে বলা হয়েছে সংশ্লিষ্ট দফতরকে।